მარიშკა ვერეში

მარიშკა ვერეში (, დ. 1 ოქტომბერი, 1947, ჰააგა, სამხრეთი ჰოლანდია, ნიდერლანდები — გ. 2 დეკემბერი, 2006, ჰააგა, სამხრეთ ჰოლანდია, ნიდერლანდები) — ჰოლანდიელი მომღერალი, ჯგუფ „Shocking Blue“ ვოკალისტი.

ბიოგრაფია
 ადრეული წელები 
მარიშკა ვერეში დაიბადა ჰააგაში. მამა, ლაიოშ ვერეში (1912-1981), ეროვნებით უნგრელი ბოშა, მღეროდა ბოშურ ორკესტრში. დედა, მარია ანტონია ენდერი (1912-1986), რუსულ-ფრანგული წარმოშობის და გერმანიაში დაბადებული ქალბატონი იყო.. ბავშვობაში მარიშკა მღეროდა იმ ბოშურ ანსამბლში, სადაც მისი მამა მუშაობდა. იმავე ანსამბლში მისი და, ილონკა, ფორტეპიანოზე უკრავდა.

მარიშკამ მომღერლის კარიერა 1964 წელს ჰააგაში დაიწყო ბით-ჯგუფში „Les Mystères“. ანსამბლმა გაიმარჯვა ნიჭიერების კონკურსზე მერიუსტეში (ვარმონდი), იმოგზაურა გერმანიაში და გამოუშვა სინგლი „Summertime“.

1966 წელს მარიშკა მცირე ხნით შეუერთდა ჰააგის ჯგუფს „Blue Fighters“, რომელმაც გამოსცა ერთი EP. ჯგუფის შემადგენლობაში იყვნენ: ჯონ მერანო (ვოკალი), ჰენკ სჰეპსტრა (დასარტყმელი ინსტრუმენტები), ედ კუტსირი (ბასი), გიტარისტები ტონ ვან აუდჰეისდენი და რობ პურბოდიპურო. შემდეგ ის მღეროდა ჯგუფებში „Danny & Favourites და Motowns“ (ორივე — 1967 წელს).
ვერეშმა ჩაწერა ორი სოლო სინგლი — „Topkapi“ (1965) და „Dag en nacht“ (1967), სანამ 1967 წელს შეუერთდებოდა ჯგუფს „Bumble Bees“.

Shocking Blue
1968 წელს ჯგუფმა „Bumble Bees“ მონაწილეობა მიიღო საღამოზე, რომელიც მიეძღვნა „Golden Earring“-ის პირველი ჰოლანდიური ჰიტის წარმატებას. მათ ძლიერი შთაბეჭდილება მოახდინეს ჯგუფ „Shocking Blue“-ის მენეჯერზე, რომელმაც დაარწმუნა ჯგუფის ლიდერი რობი ვან ლეუვენი, შემოეყვანა ჯგუფში ქალი ვოკალისტი და ამით შეეცვალა ფრედ დე ვილდე, რომელიც ჯარში გაწვევას ელოდა. 

რობი ვან ლეუვენი მის შესახებ წერდა: „მას ჰქონდა შთამბეჭდავი ხმა, რომელიც სრულიად განსხვავდებოდა სხვა ქალი მომღერლების ხმებისგან. რაღაც იყო მასში Jefferson Airplane-ის გრეის სლიკისგან. როგორც კი ის შეუერთდა ჯგუფს, ყველაფერი მაშინვე შეიცვალა...“

1969 წელს ჯგუფმა გამოუშვა პირველი ოფიციალური ალბომი, ხოლო 1970 წელს მსოფლიო მასშტაბით გახდა ცნობილი მას შემდეგ, რაც სინგლმა „Venus“ პირველი ადგილი დაიკავა ჰიტ-პარადებში აშშ-ში, იტალიაში, ბელგიაში, საფრანგეთში, ესპანეთსა და გერმანიაში. ნიდერლანდებში სინგლი მესამე ადგილზე გავიდა, ხოლო დიდ ბრიტანეთში — მეათეზე.

მარიშკა ჯგუფის სექს-სიმბოლოდ იქცა: ბევრი იხსენებდა შთაბეჭდილებას, რომელსაც ის ახდენდა დიდი, მკვეთრად შემოხაზული ცისფერი თვალებით, მისტიკური აურითა და გრძელი თმით. ამავდროულად, თვითონ ძალიან მორიდებული, გულუბრყვილო და სენსიტიური ადამიანი იყო. ცნობილია ერთი შემთხვევა, როდესაც რობიმ (ცნობილი სნობიზმით) მას უყვირა — მარიშკა ატირდა და დაურეკა დედას, რომელმაც თავის მხრივ უკმაყოფილება მენეჯერს გადასცა.

მარიშკა აშკარად არ შეესაბამებოდა იმ უკარება „საბედისწერო ქალის“ იმიჯს, როგორიც გარედან ჩანდა: არ იყო მწეველი და არც ალკოჰოლს იღებდა, უყვარდა ჩაი და კატები. ჯგუფ Shocking Blue-ში კი მხოლოდ ერთი მთავარი პირობით შევიდა — მუსიკოსებთან არანაირი „ურთიერთობა“ არ იქნებოდა.

მოგვიანებით, 1996 წელს, ბელგიურ ჟურნალ „Flair“-თან ინტერვიუში ის ასე იხსენებდა იმ პერიოდს: „უბრალოდ გაფორმებული თოჯინა ვიყავი — არავის გაუბედია შემხებოდა. ახლა უკვე უფრო ღია ვარ ადამიანებთან ურთიერთობაში.“

„Venus“-ის შემდეგ ჯგუფმა „Shocking Blue“ გამოსცა კიდევ 15 სინგლი და 7 ალბომი. ჰიტებად იქცა მათი სიმღერები: „Never Marry a Railroad Man“, „Long and Lonesome Road“, „Hello Darkness“, „Blossom Lady“ და „Eve and the Apple“.

სოლო კარიერა და გაერთიანება
1974 წელს ჯგუფი „Shocking Blue“ დაშლის შემდეგ მარიშკამ დაიწყო სოლო კარიერა (რეგულარულად მას ეხმარებოდა ვან ლეუვენი), მაგრამ, ალბათ მოტივაციის ნაკლებობის გამო, დიდ წარმატებას ვერ მიაღწია.

1978 წელს მარიშკამ მიიღო მონაწილეობა ჯგუფ „Mistral“-ის სინგლის „Neon City“ ჩაწერაში, რომელსაც იმ დროს ხელმძღვანელობდა ვან ლეუვენი. 1979 წელს რობი ვან ლეუვენმა გადაწყვიტა ჯგუფის აღდგენა: ახალი შემადგენლობამ ჩაწერა სინგლი „Louise“, რომელიც საბოლოოდ არ გამოსულა, და ჯგუფი ისევ დაიშალა. რობი აცხადებდა, რომ გაერთიანების მთავარი მიზეზი, თუ რატომ არ შედგა პროექტი, მარიშკა იყო, მაგრამ მიზეზი არ გაამხილა.

1984 წელს ჯგუფი კვლავ გაერთიანდა და ორი კონცერტი გამართა Back to the Sixties Festival-ზე, მაგრამ უკვე რობი ვან ლეუვენის გარეშე, რომელიც იმ დროს ლუქსემბურგში გადავიდა.

1980-იანი წლების ბოლოს მარიშკა მღეროდა ჯგუფ „Veres“-თან ერთად, ხოლო 1990-იანი წლების დასაწყისში წარდგა სცენაზე ჯგუფთან „The Clarks“. 1992 წელს მარიშკა ვერეშმა გახდა ჯაზჯგუფ „Shocking Jazz Quintet“-ის სოლო ვოკალისტი და ერთად გამოუშვეს ერთი CD. 1993 წელს მან დააარსა ახალი შემადგენლობა „Shocking Blue“-ს (ვან ლეუვენის თანხმობით, სახელის გამოყენება შენარჩუნებულია), რომელთან ერთადაც ჩაწერა სინგლი „Body And Soul“ (1994).

2003 წელს მარიშკა ვერეშმა ჩაწერა ალბომი ბოშურ ანსამბლთან, ანდრეი სერბანისთან ერთად, სახელწოდებით „Gypsy Heart“.

მარიშკა ვერეშ არასოდეს იყო დაქორწინებული და არ ჰყავდა შვილები.

იგი გარდაიცვალა 2006 წლის 2 დეკემბერს ჰააგაში, 59 წლის ასაკში, სიმსივნის დაავადების შედეგად. მისი სხეული იქვეა კრემირებული, მისი ფერფლის შემდგომი ბედი უცნობია.

დისკოგრაფია
 Shocking Blue 
 ალბომები 
1969 At Home
1970 Scorpio's Dance
1971 Third Album
1972 Inkpot
1972 Live in Japan
1972 Attila
1972 Eve and the Apple
1973 Dream on Dreamer
1973 Ham
1974 Good Times

 სოლო სინგლები 
1965 — Topkapi (Imperial)
1967 — Dag en Nacht (Philips)
1974 — Need You Near Me (Polydor)
1975 — Take Me High (Pink Elephant)
1975 — Tell It Like It Is (Pink Elephant)
1976 — Lovin' You (Pink Elephant)
1976 — Little by Little (Pink Elephant)
1976 — Mach mich Frei (Omega)
1977 — Too Young (Scramble)
1978 — Bye Bye to Romance (CNR)
1980 — Looking out for Number One
1982 — Wake up City (EMI)

რესურსები ინტერნეტში
 В Нидерландах прощаются с певицей Маришкой Вереш // «Венгрия. Взгляд изнутри»

სქოლიო

კატეგორია:მომღერლები ეროვნების და ჟანრის მიხედვით